EZELŐTT

A pesti színházbajárók „kis ékszerdobozának” egyik utolsó előadását láthattam 1975 tavaszán, a Pinkwille-t. Pathó Istvánt katonai gyakorlóruha jelmezében egy hálóban felhúzták a levegőbe, erre emlékszem, és arra, hogy utána bezárták a Katona József Színházat, a Nemzeti Színház kamara színházát. Engem pedig felvettek a Színház- és Filmművészeti Főiskolára.

A hely szelleme

Az épületet Falus Elek és Herquet Rezső tervezte az akkori Koronaherceg utca 6. számú bérpalota udvarára, szecessziós stílusban. Itt működött a Modern Színpad (1916-1917), A Belvárosi Színház (1917- 1951), a Nemzeti Színház kamara színháza már Katona József Színház néven (1951-1982). 

A Modern Színpad Bárdos Artúr vezetésével költözött az épületbe. 1917-ben kapott engedélyt egész estés darabok játszására, és felvette a Belvárosi Színház nevet. Bárdos Artúr színházvezetését tudatos műsorpolitika kísérte. Igényes irodalmi törekvéseket meghonosító színházi ember volt, aki többször utazott külföldre, hogy figyelemmel kísérje az európai színházak műsorait. A második világháború utánig háromszor is vezette a színházat. A közbülső időszakokban többek között Heltai Jenő és Lengyel Menyhért is volt itt igazgató. 1940-ben csődbe ment, és a világháború végéig hiradómoziként üzemelt. Az államosítás után Simon Zsuzsa, később Szendrő Ferenc kapott igazgatói megbízatást.

A színházat 1975 és 1981 között Siklós Mária és Fehérvári Sándorné tervei alapján átépítették. A szecessziós század eleji díszítések, páholyok helyére plüssel borított beton került, és kényelmes nézőtéri székek.. A forgószínpadot szerencsére meghagyták, a színpadot azonban alábetonozták megszüntetve ezáltal a színpadi süllyesztők lehetőségét. Zsinórpadlás kialakítására pedig a belső udvari beékeltség miatt nem volt lehetőség. Ugyanezen okok miatt oldalszínpad sincs, ezek a körülmények valamennyi színházi alkotó munkáját megnehezítik.

A színpad és a nézőtér viszonya azonban feltétlen nyeresége az átépítésnek. (Igaz, hogy a portálfalak megszüntetése már a két új színház vezető Székely és Zsámbéki utasítása alapján történt meg.) Intim színházi tér jött létre, melyben a színészek természetes hangon, szinte a nézők „lábai előtt” játszhatnak.

A születés

A mai Katona József Színház 1982-es születése szerencsés pillanatban  történt.  Politikai játszmák eredményeképpen (Pozsgay utolsó napjai a kultuszminiszteri poszton), a lágyuló szocializmus, az akkori Nemzeti Színház belső ziláltsága, az épület - mely 1951-től a Nemzeti Színház kamara színháza volt - befejeződő rekonstrukciója révén jöhetett létre a Katona. (Székely és Zsámbéki kérvényezte a „Belvárosi Színház” elnevezést, ezt az akkori városvezetés elutasította. Ma a volt Filmmúzeum helyén létesült üzleti színház viseli Bárdos Artúr színházának nevét.) 

Fontos megjegyezni, hogy a magyarországi szocializmusban a színházaknak kitüntetett társadalmi szerepük volt, de végig a politika kontrollálta, kénye-kedve szerint változtatta a társulatok összetételét, igazgatóinak leváltását ill. kinevezését. A Katona  létrejötte egyfajta csoda volt akkoriban. Új színház született, ráadásul az alkotók egymást választották. A választás döntő szempontja a tehetségen kívül az egész színházért, és a készülő produkciókért való munkálkodás képessége volt, a közös mentalitás, etika és ízlés. Az alapító tagok nagy része a Nemzeti Színházból válogatódott. A közel évtizedes törekvésekben egymást már kipróbált „régi kaposvári és szolnoki” színészekből, és a „régi Nemzeti” együttes tevékenykedésre kész tagjaiból, vagyis egy markáns középgenerációból az ország legjobb színészegyüttese szerződött a Katonába. Csatlakozott Major Tamás és Gobbi Hilda is, akiknek neve addig a Nemzeti Színházzal fonódott össze. Továbbá az ország kevés jó rendezője közül a három legkiválóbb került egy színházba: Ascher Tamás, Székely Gábor és Zsámbéki Gábor.

1983. január 1-jétől a Katona József színház önálló művészeti intézménnyé vált, amelynek igazgatója Székely Gábor, művészeti vezetője pedig Zsámbéki Gábor lett.

Huszonhét évad


Az önálló Katona József Színház első bemutatója Csehov A Manó című drámája volt, Zsámbéki Gábor rendezésében. A Katona József Színház igazgatója 1989-től, Székely Gábor kiválása óta Zsámbéki Gábor. 
A színház 1990-ben alapító tagja lett a Giorgio Strehler elnöklete alatt megalakult, az európai művészszínházakat tömörítő, párizsi székhelyű Európai Színházak Uniójának.  A Katona – kiválásáig - az Unió egyik legaktívabb tagja volt, ez áttételesen az egész magyar színházi élet számára hasznot hozott, különösen mikor  1996 és 2002 között Zsámbéki Gábor volt az Unió elnöke, hiszen kétszer rendezett az Unió  Budapesten fesztivált, s a fiatal színészek, rendezők, díszlettervezők részt vehettek az Unió workshopjain. Ebben az időszakban az uniós színházak közül a Katona volt az egyetlen, mely minden alakalommal részt vett az évenként különböző európai városokban megrendezett fesztiválokon. A Katona jelenleg a Mitos21 nemzetközi színházi csoportosulás egyik alapítója.
Kezdettől a színház tagja Bán János, Bodnár Erika, Kun Vilmos, Máthé Erzsi, Olsavszky Éva, Szacsvay László, Szirtes Ági, Ujlaki Dénes színész; Hoffmann Éva kelléktárvezető, Horváth Józsefné nézőtéri felügyelő, Kádár Istvánné főkönyvelő, és Zsámbéki Gábor rendező, igazgató. 

Halottjai: Major Tamás, Gobbi Hilda, Gelley Kornél, Ronyecz Mária, Horváth József, Vajda László, Balkay Géza színészek. Fodor Géza dramaturg, Belány Kati fodrász.


A színház eddig összesen 188 bemutatót tartott. 1991-ben saját előadásként a Hamlettel új játszóhelyet, a Kamrát avattuk, művészi céljaink minél differenciáltabb megvalósítására. A névadó Básti Juli volt. A Sufni - a Katona alagsorában kialakított harmadik játszóhely - 2003-2004-ben nyílt meg. Ennek elnevezése hozzám fűződik.

A színház előadásait összesen harmincnyolc rendező állította színpadra, közülük hét külföldi. 
Az Író színháza című felolvasóest-sorozat 1993-ban Kornis Mihállyal indult, azóta a Kamra színpadán megfordult Darvasi László, Esterházy Péter, Garaczi László, Kertész Imre, Kukorelly Endre, Márton László, Nádas Péter, Nádasdy Ádám, Parti Nagy Lajos, Petri György, Spiró György, Tandori Dezső, Várady Szabolcs és Závada Pál. 

Közel tíz évig ment a színház előadásai közül az Übü király, és a Három nővér. Több mint tíz éve műsoron van a Portugál, és az Elnöknők. A legtöbbet játszott szerző William Shakespeare - tizenegy drámáját mutattuk be. Csehovtól ötöt, Moliére-től hármat, Spiró Györgytől szintén hármat. 
A színház  1985-ben utazott először külföldi turnéra. Nem csak az olyan európai fővárosokban játszottunk, mint Párizs, London, Berlin, Róma, Madrid, Helsinki, Moszkva, hanem olyan távoli helyeken is, ahol korábban Magyarországról, és a magyar színjátszásról egyáltalán nem vagy csak keveset hallottak: Caracas, Bogota, Hong Kong, Szöul, Mexico City, Montevideo, Sidney. 1985 óta 2009. végéig 159 utazásunk volt, a világ 39 országának 88 városában jártunk 54 különböző produkciónkkal.
A Katona József Színház külföldi elismerései:


BITEF-nagydíj Belgrád

1987 Három nővér (Ascher Tamás)

1989 A revizor (Zsámbéki Gábor)

Kritikusok díja 

Edinburgh 

1993 Az estély (Bozsik Yvette)

1996 Két portré, A csodálatos mandarin (Bozsik Yvette)

Szarajevó

2005 Ledarálnakeltűnem (Bodó Viktor)

Pirandello-díj

Agrigento

1996 Ma este improvizálunk (Ascher Tamás)

A legjobb idegen nyelvű előadás díja 

Caracas-Bogota

1990 Három nővér (Ascher Tamás), A revizor (Zsámbéki Gábor)

Párizs 

1990 Übü király (Zsámbéki Gábor)

1990 Platonov (Ascher Tamás)


A legjobb előadás díja 

Fiume 

2002 Bakkhánsnők (Zsótér Sándor)

Szarajevó
2004 Ivanov (Ascher Tamás)

Rijeka 

2007 Ledarálnakeltűntem (Bodó Viktor)

A legjobb színész díja 

Toruń
2006 Ledarálnakeltűntem (Keresztes Tamás)

Rijeka 

2007 Ledarálnakeltűntem (Keresztes Tamás)

A legjobb díszlet díja 

Toruń 

2006 Ledarálnakeltűntem (Bagossy Levente)

Rijeka
2007 Ledarálnakeltűntem (Bagossy Levente)

A legjobb jelmez díja 

Rijeka
2007 Ledarálnakeltűntem (Berzsenyi Krisztina)

A legjobb rendezés díja 

Szarajevó 

2004 Ivanov (Ascher Tamás)

2005 Ledarálnakeltűntem (Bodó Viktor)

Toruń 

2006 Ledarálnakeltűntem (Bodó Viktor)

Fesztivál-nagydíj 

Toruń 
2002 Kés a tyúkban (Gothár Péter)

2003 Top Dogs (Bagossy László)

Szarajevó 

2005 Ledarálnakeltűnem (Bodó Viktor)

Toruń 
2006 Fesztivál 2. díj Ledarálnakeltűntem (Bodó Viktor)

Arany Maszk díj Nemzetek Színházának Fesztiválja

Moszkva

2008 Ivanov (Ascher Tamás)

A külföldi kritikák a Katona különlegességét elsősorban az egységes társulati munkában fedezték fel, hogy európai színpadokon ritkán látni ennyi kiváló színészt még a legkisebb szerepekben is. Rendszeresen kiemelik a rendezők színészvezetését. A nyers, őszinte, élő játékstílust. A pontosságot, a szerzők iránti alázatot. Hogy a teatralitást sosem a rutinszerűség vagy az önkényes rendezői elképzelés diktálja. 

A Katona József Színház hagyománya és jelenlegi megjelenése szerint realista színház, de fontosnak tartjuk az olyan művek bemutatását is, melyek megkövetelik az újfajta, modern színházi nyelv használatát, hogy a játékstílusunk minél nyitottabb és bőségesebb legyen. Színházi elképzeléseink közül a legfontosabb, hogy a színháznak reagálnia kell a társadalom állapotára. A Katona olyan színház, amelyik hatni akar környezetére, szembesíteni akarja egyéni nehézségeivel, tudatosítani akarja nézőiben a társadalmi fejlődés problémáit. Mindenkor elutasítjuk a kommersz darabok előadását. Fontosnak tartjuk az irodalmi igényességet, a klasszikus drámák fordításainak kiválasztását, ha kell újrafordítását.

Világossá tettük, hogy a szakmai fejlődés minden politikai és gazdasági helyzettől függetlenül kötelességünk az általunk rossz állapotúnak érzett magyar színházi életben.

2010-ben a Katona József Színház a 28. évadját kezdi meg. Visszatekintve  egyértelmű, és látható, az egyedülálló sikereken túl a Zsámbéki Gábor által vezetett színház legelvitathatatlanabb érdeme a szellemiség megőrzése. Művészi hatékonyságának állandósága. Természetes kiválások ugyan megrázták a színházat – jelentős alkotók halála, Székely lemondása ’89-ben, vezető művészek távozása: Básti, Cserhalmi, Sinkó, Udvaros, az új Nemzeti is elszerződtetett néhány színészt - , mégis újra tudott épülni a társulat, jelenleg  erőteljes fiatal tehetségek érkeztével új korszak vette kezdetét, ennek kiépítésében már főrendezőként már én is tevékenyen résztvettem.

Példa nélküli, ahogy Zsámbéki az általa vezetett színházban maga köré gyűjtötte a jelentős rendezőket. Már korábban kaposvári időszakában is jellemezte, hogy odaszerződtette szakmájának legkiválóbbjait, ezt a gyakorlatot folytatta a Katonában. Ascher végig munkatársa maradt, Gothár Péter folyamatosan itt dolgozik, és fedelet adott Bozsik Yvette-nek, hogy megvalósíthassa egyedi táncszínházi produkcióit, színpadi formát talált Sáry László zeneszerzői és zenepedagógusi tevékenységéhez.  Ráadásul olyan jelentős tehetségű színházrendezőket igyekezett a Katonához kötni, mint Schilling Árpád és Bodó Viktor. Nem mellékes, hogy a két fiatal rendező először a Katonával jelentkezett külföldi fesztiválokon, vendégjátékokon, majd ezeknek következményeként saját társulataiknak szerezhettek európai hírnevet. 

Leírható, hogy akik ma jelentős alkotóknak számítanak, azok a mai napig a Katona közönségét használják, azaz Budapesten a Katona kinevelt közönsége és azok gyermekei járnak azokba a színházakba, ahol lényegében a régi Katonások, vagy a Katonából elszármazott szakemberek csinálják a színházat. Ezt a fajta színházi munkát, a színházi morált nagyon sokan Zsámbéki Gáboréktól tanulták.
Magyarországi Díjak:

A manó

Színikritikusok Díja 1982/83 Legjobb rendezés (Zsámbéki Gábor)

Színikritikusok Díja 1982/83 Legjobb női mellékszereplő (Csonka Ibolya)

Stílusgyakorlat

Színikritikusok Díja 1982/83 Különdíj

Menekülés

Színikritikusok Díja 1983/84 Legjobb előadás
Színikritikusok Díja 1983/84 Legjobb férfi alakítás (Cserhalmi György)

Az ember, az állat és az erény

Színikritikusok Díja 1984/85 Legjobb női mellékszereplő (Bodnár Erika)

Az utolsó pohár

Színikritikusok Díja 1984/85 Legjobb férfi mellékszereplő (Végvári Tamás)

Három nővér

Színikritikusok Díja 1985/86 Legjobb rendezés (Ascher Tamás)

Színikritikusok Díja 1985/86 Legjobb nő alakítás (Básti Juli)

Színikritikusok Díja 1985/86 Legjobb jelmeztervező (Szakács Györgyi)

Országos Színházi Találkozó 1986 Legjobb rendezés (Ascher Tamás)

Országos Színházi Találkozó 1986 Legjobb jelmeztervező (Szakács Györgyi)

Coriolanus

Színikritikusok Díja 1985/86 Legjobb férfi alakítás (Cserhalmi György)

Országos Színházi Találkozó 1986 Legjobb férfi alakítás (Cserhalmi György)

Országos Színházi Találkozó 1986 Legjobb férfi mellékszereplő (Balkay Géza)

Országos Színházi Találkozó 1986 Legjobb rendezés (Ascher Tamás)

Országos Színházi Találkozó 1986 Legjobb műhely (Katona József Színház)

Galócza

Színikritikusok Díja 1985/86 Legjobb női alakítás (Básti Juli)

Csirkefej

Színikritikusok Díja 1986/87 Legjobb rendezés (Zsámbéki Gábor)

Színikritikusok Díja 1986/87 Legjobb női mellékszereplő (Csomós Mari)

Színikritikusok Díja 1986/87 Legjobb férfi mellékszereplő (Varga Zoltán)
Országos Színházi Találkozó 1987 Legjobb rendezés (Zsámbéki Gábor)

Országos Színházi Találkozó 1987 Legjobb női alakítás (Gobbi Hilda)

Országos Színházi Találkozó 1987 Legjobb női mellékszereplő (Csomós Mari)

Országos Színházi Találkozó 1987 Legjobb férfi mellékszereplő (Varga Zoltán)

Országos Színházi Találkozó 1987 Legjobb dramaturg (Fodor Géza)

Három lány kékben

Színikritikusok Díja 1986/87 Legjobb női alakítás (Udvaros Dorottya)

Színikritikusok Díja 1986/87 Legjobb jelmeztervező (Szakács Györgyi)

Catullus

Színikritikusok Díja 1986/87 Legjobb női alakítás (Udvaros Dorottya)

Színikritikusok Díja 1986/87 Legjobb díszlettervező (Antal Csaba)

Mizantróp

Színikritikusok Díja 1988/89 Legjobb rendezés (Székely Gábor)

Kutyaszív

Színikritikusok Díja 1988/89 Legjobb férfi alakítás (Balkay Géza)

Platonov

Színikritikusok Díja 1989/90 Legjobb rendezés (Ascher Tamás)

Színikritikusok Díja 1989/90 Legjobb díszlettervező (Antal Csaba)

Színikritikusok Díja 1989/90 Legjobb jelmeztervező (több munkájáért) (Szakács Györgyi)

Lulu

Országos Színházi Találkozó 1990 Legjobb női alakítás (Udvaros Dorottya)

Országos Színházi Találkozó 1990 Legjobb dramaturg (Fodor Géza)

A titkos elragadtatás

Színikritikusok Díja 1990/91 Legjobb díszlettervező (Antal Csaba)

Katharina Blum

Színikritikusok Díja 1991/92 Legjobb rendezés (Ascher Tamás)

Színikritikusok Díja 1991/92 Legjobb női alakítás (Básti Juli)

Színikritikusok Díja 1991/92 Legjobb női mellékszereplő (Lázár Kati)

Színikritikusok Díja 1991/92 Legjobb díszlettervező (Khell Zsolt)

Színikritikusok Díja 1991/92 Legjobb jelmeztervező (több munkájáért) (Szakács Györgyi)

Országos Színházi Találkozó 1993 Legjobb rendezés (Ascher Tamás)

Országos Színházi Találkozó 1993 Legjobb díszlettervező (Khell Zsolt)

A kezdet vége

Színikritikusok Díja 1991/92 Legjobb női mellékszereplő (Lázár Kati)

Akárki

Színikritikusok Díja 1992/93 Legjobb női alakítás (Csákányi Eszter)
Színikritikusok Díja 1992/93 Legjobb női epizódszereplő (Soós Edit)

Müller táncosai

Színikritikusok Díja 1992/93 Legjobb női epizódszereplő (Bertalan Ágnes)

A Fővárosi Önkormányzat Színházi Díja 1993  Legjobb rendezés (Máté Gábor)

Ma este improvizálunk

Színikritikusok Díja 1993/94 Legjobb rendezés (Ascher Tamás)

Színikritikusok Díja 1993/94 Legjobb férfi mellékszereplő (Haumann Péter)

Mauzóleum

Színikritikusok Díja 1995/96 Legjobb jelmez (Szakács Györgyi)

Színikritikusok Díja 1995/96 Legjobb új magyar dráma (Parti Nagy Lajos)

Színikritikusok Díja 1995/96 Legjobb társulati munka (Katona József Színház)

Elnöknők

Színikritikusok Díja 1996/97 Legjobb jelmez (Szakács Györgyi)

Országos Színházi Találkozó 1997 Legjobb női alakítás díja (Csákányi Eszter, Pogány Judit, Szirtes Ági)

Országos Színházi Találkozó 1997 Legjobb díszlet (Khell Zsolt)

Az eltört korsó

Színikritikusok Díja 1996/97 Legjobb férfi alakítás (Haumann Péter)

Országos Színházi Találkozó 1997  Legjobb férfi alakítás (Haumann Péter)

Országos Színházi Találkozó 1997  Legjobb díszlet (Khell Csörsz)

Művészet

Színikritikusok Díja 1996/97 Legjobb díszlet (Khell Zsolt)

A csendestárs

Színikritikusok Díja 1996/97 Legjobb díszlet (Khell Zsolt)

Portugál

Színikritikusok Díja 1998/99 Legjobb női mellékszereplő (Szirtes Ági)

Színikritikusok Díja 1998/99 Legjobb férfi mellékszereplő (Varga Zoltán)

VIDOR Fesztivál 2007 Dottore-díj Legjobb előadás 
VIDOR Fesztivál 2007 Smeraldina - díj –legjobb női epizódszereplő (Szirtes Ági)

VIDOR Fesztivál 2007 Brighella-díj –legjobb férfi epizódszereplő (Varga Zoltán)

Talizmán

Színikritikusok Díja 2000/01 Legjobb szórakoztató előadás

Színikritikusok Díja 2000/01  Legjobb női mellékszereplő (Fullajtár Andrea)

Színikritikusok Díja 2000/01  Legjobb férfi mellékszereplő: Fekete Ernő

Szent György és a sárkány

Színikritikusok Díja 2001/02  Legjobb előadás 

Színikritikusok Díja 2001/02  Legjobb női főszereplő (Törőcsik Mari)

Színikritikusok Díja 2001/02  Legjobb díszlet (Khell Csörsz)

POSZT 2002 Legjobb női főszereplő (Törőcsik Mari)

POSZT 2002 Legjobb díszlet (Khell Csörsz)

POSZT 2002 Legjobb jelmez (Szakács Györgyi)

POSZT 2002 MASZK Országos Színészegyesület színész zsűri Legjobb 30 év alatti színész (Nagy Ervin)

Top Dogs

Színikritikusok Díja 2001/02 Legígéretesebb pályakezdő (Rezes Judit)

POSZT 2003 Legjobb előadás (Bagossy László)

Idióta

POSZT 2003 Legjobb férfi főszereplő (Fekete Ernő)

POSZT 2003 Legjobb férfi epizódszereplő (Haumann Péter)

POSZT 2003 Legjobb jelmez (Füzér Anni)

Színikritikusok Díja 2002/03  Legjobb férfi főszereplő (Fekete Ernő)

Koccanás

Színikritikusok Díja 2003/2004 Legjobb új magyar dráma (Spiró György)

Ivanov

POSZT 2004 Legjobb díszlet (Khell Zsolt)

Fővárosi Önkormányzat Színházi Díja 2004 Legjobb rendezés (Ascher Tamás)

Fővárosi Önkormányzat Színházi Díja 2004  Legjobb férfi alakítás (Bezerédi Zoltán)

Fekete tej

POSZT 2004 MASZK Országos Színészegyesület színész zsűri díja Legjobb nő alakítás (Szandtner Anna)

Ledarálnakeltűntem

Színikritikusok Díja 2004/05 Legjobb díszlet (Bagossy Levente)

Színikritikusok Díja 2004/05 Legígéretesebb pályakezdő (Keresztes Tamás)

POSZT 2005 Legjobb rendezés: Bodó Viktor, 

POSZT 2005 Legjobb előadás, 

POSZT 2005 Legjobb díszlet: Bagossy Levente

POSZT 2005 Pesti Műsor díja a legjobb 30 év alatti színésznek (Keresztes Tamás)

Médeia
Színikritikusok Díja 2004/05 Legjobb rendezés (Zsámbéki Gábor), 

Színikritikusok Díja 2004/05 Legjobb előadás
Színikritikusok Díja 2004/05 Legjobb női főszereplő (Fullajtár Andrea)

Színikritikusok Díja 2004/05 Legjobb férfi mellékszereplő (Máté Gábor)

POSZT 2005 MASZK Országos Színészegyesület Színész Zsűri Legjobb női főszereplő (Fullajtár Andrea) 

POSZT 2005 Legjobb férfi epizódszereplő (Máté Gábor) (Szakmai zsűri és MASZK Országos Színészegyesület Színész zsűri)
Fővárosi Önkormányzat Színházi Díja 2005 Legjobb női színész (Fullajtár Andrea)
Így él a világ

Színikritikusok Díja 2004/05 Legjobb jelmeztervező (Szakács Györgyi) 

Troilus és Cressida

Színikritikusok Díja 2005/06 Legjobb előadás

Színikritikusok Díja 2005/06 Legjobb rendezés (Silviu Purcarete)

Színikritikusok Díja 2005/06 Legjobb díszlet-jelmez (Helmut Stürmer)

POSZT 2006 Legjobb díszlet-jelmez (Helmut Stürmer)

POSZT 2006 Pesti Műsor Díja a legjobb 30 év alatti színésznek (Hajduk Károly)

Kazamaták

Színikritikusok Díja 2005/06 Legjobb új magyar dráma (Pap András - Térey János)

Trakhiszi nők

Színikritikusok Díja 2006/07 Legjobb rendezés (Gothár Péter)

Színikritikusok Díja 2006/07 Legjobb díszlet (Gothár Péter)

Színikritikusok Díja 2006/07 Legjobb női főszereplő (Ónodi Eszter)

A karnevál utolsó éjszakája

Színikritikusok díja 2006/07 Legjobb előadás

Színikritikusok díja 2006/07 Legjobb női mellékszereplő (Fullajtár Andrea)

Színikritikusok díja 2006/07 Legjobb jelmez (Szakács Györgyi)

POSZT 2007 Legjobb rendezés (Zsámbéki Gábor)

POSZT 2007 Legjobb díszlet (Khell Csörsz)

POSZT 2007 Legjobb női epizódszereplő (Fullajtár Andrea)

POSZT 2007 Baranya Megyei Önkormányzat Különdíja (Máthé Erzsi)

POSZT 2007 MASZK Országos Színészegyesület színész zsűri díja Legjobb női alakítás (Jordán Adél)

A vadkacsa

Színikritikusok Díja 2006/07 Legígéretesebb pályakezdő (megosztva) (Simkó Katalin)
Notóriusok sorozat
Színikritikusok Díja 2007/08 Különdíj
Fővárosi Önkormányzat Színházi Díja 2008 Különdíj
Barbárok:

Színikritikusok Díja 2008/09 Legígéretesebb pályakezdő (Tenki Réka)
POSZT 2009 Legjobb rendezés (Ascher Tamás)

POSZT 2009 Legjobb díszlet (Khell Zsolt)

POSZT 2009 Legjobb 30 év alatti színésznő (Tenki Réka) (a Fidelio Est díja)

Fővárosi Önkormányzat Színházi Díja 2009. Legjobb rendezés (Ascher Tamás)

Fővárosi Önkormányzat Színházi Díja 2009. Legjobb női alakítás (Ónodi Eszter

Éhség



Színikritikusok Díja 2008/09 Legjobb férfi főszereplő (megosztva) Hajduk Károly

A hős és a csokoládékatona

VIDOR FESZTIVÁL 2009 Smeraldina - díj (Pálmai Anna)

VIDOR FESZTIVÁL 2009 I Musicanti- díj (Monori András- Várady Szabolcs)

A pályázó a Katonában

Én 1980-tól 1987-ig a kaposvári Csiky Gergely Színháznál voltam szerződésben. Tehát a nagy kiválasztásban, amikor a Katona szerveződött, még nem lehettem ott. Azt az eufóriát, amit (tudható) átéltek a többiek, én csak messziről figyeltem. De nem irigykedtem, mert jól éreztem magam Kaposvárott, ám ugyanakkor világos volt számomra, hogyha feljövök a fővárosba, akkor csakis a Katona válthatja ki nálam a Kaposvár-érzést. 1987-ben Székely Gábor hívására vendégként felléptem Füst Milán Catullusának címszerepében. Első szerződtetett tagként itt töltött évadom az 1987-1988-as, olyan szerepekben, mint az igazi revizor Gogol: A revizor c. darabjában, és Horch Canetti Esküvőjében, továbbá átvettem szerepet a Galóczában és a Coriolanusban. Első rendezésem a Katonában Ramon del Valle-Inclan: Lárifári hadnagy felszarvazása volt az 1990-1991-es évadban.

2001 óta vagyok a színház förendezője.

Azóta a társulat belső munkája tekintetében lényeges volt a Sufni megnyitása, melyet azért hoztunk létre, hogy bemutató kényszer nélkül dolgozhassanak színészeink, bevállalva az esetleges kudarcokat. Továbbá az ilyen munkában fontos volt még a fiatal színészek továbbképzése, nevelése – melyek az én kinevezésemtől váltak rendszeressé -, évente induló tréningekkel. A fiatal színészek beszéd-, fizikai-, és zenei kurzusokon vettek részt. Kiderült, hogy az ezeken folyó munkát érdemes megmutatni, ebben a sorozatban jöttek létre olyan előadások, mint: Sáry László: Remek hang a futkosásban; Uray Péter: Véred íze; a  Zsámbéki rendezte Gilgames; és végül az én vezetésemmel a Mi ez a hang? vagyis a Dzsesztetés.

Színházunk 25 éves születésnapjára pedig elkészítettük a Notóriusok c. sorozatunkat, mely a magyarországi színházi múltat, és közelmúltat és egy előadás erejéig a jelent is bemutatta, a magyar színháztörténet néhány jellemző, küzdelmes, és sokszor elkeserítő momentumát próbáltuk megidézni „dokumentarista” előadások formájában. 
A jelenlegi társulatból 13 színészt taníthattam a Színház- és Filmművészeti Egyetemen, ebből négy színész az általam vezetett osztályból került az együtteshez.

Zsámbéki Gábor a következő ciklusra nem kívánta megpályázni a színház igazgatói székét. Kaposvári éveit is beszámítva 40 évig volt színházi vezető – főrendező, vezető rendező, művészeti vezető, igazgató - megszakítás nélkül.

A Zsámbéki Gábor által létrehozott értéket szeretném megőrizni, és lehetőségeim szerint új utak keresésével, új szakmai kérdések megválaszolásával tovább erősíteni.

EZUTÁN

Van, hogy színészként próbálok, játszom, van, hogy rendezőként vezetem a próbát, este pedig valamelyik műsoron levő előadásomat igyekszem kontrollálni. Vagyis szinte egész nap bent vagyok a színházban, ahogyan pályám első éveiben Kaposváron is ez volt a természetes. Számomra  a színház mit sem vesztett fontosságából.  Az sem változott, amit a színház alapvető szerepéről, feladatáról gondolok. A főiskolán a tanáraim többsége azok közé tartozott, akik a 70-es évek végéig a kaposvári és a szolnoki színházban tevékenykedtek, és az idősebb generációból is olyanok tanítottak, mint Major Tamás vagy Nádasdy Kálmán, akik sokban nagyon hasonlóan gondolkoztak, mint Székely és Babarczy. Tőlük tanultam mindazt, ami nekem a színházban azóta is a legalapvetőbb: érzékenyen reagálni a mindennapi történésekre, a körülöttünk zajló folyamatokra. Nyilván a szocializmus, és az azt követő rendszerváltozás is erősen odahatott, hogy a korosztályom megtanulja: a színháznak, ha fontos akar maradni, igaznak kell lennie. Ez pedig rendszertől függetlenül így van; sosem szeretnék és nem is tudnék olyan színházat csinálni, amely eltávolodik az úgynevezett való élettől. A kizárólag esztétizáló, csak a formára figyelő színház hidegen hagy. Én azok közé a színházcsinálók közé tartozom, és színházi mestereim is ebbe a körbe tartoztak, tartoznak, akik úgy gondolták, úgy gondolják, hogy a színháznak alapvető feladata a társadalmi változásokra reagálni. A színház jelenidejüségét fenntartani.

Írom ezt annak ellenére, hogy a körülöttünk zajló társadalmi folyamatok nem kedveznek az effajta színházcsinálásnak. A színház kitüntetett szerepe megszűnt. Kimondható, hogy társadalmi igény alig mutatkozik. Feltehető a kérdés, létezik-e a magyar társadalomban olyan igény, hogy meghatározódjék-e a színház értelme, hasznos volta? 

Látható, hogy társadalmi igény a magasabb keresetre, magasabb nyugdíjra, általános jólétre van. Itt tartunk. 

Minden nap tapasztaljuk, hogy az emberek szívesen költik a pénzüket a színházra, ha a nézőtéren nevethetnek. Gondtalanul. Ha a nevetés nem gondtalan, máris érezni lehet, hogy az igény megcsappan. Ha pedig a színház kulturális értékek mentén határozza meg a műsorpolitikáját, a közönség – egy igen szűk réteget leszámítva – megvonja a bizalmát a színháztól. Leegyszerűsítve tehát úgy fogalmazható meg a válasz: a többség azt szeretné, ha a színházak zenés játékokat, operetteket, musicaleket, és vígjátékokat játszanának. 

Az utóbbi években ennek az igényromlásnak egyik oka a politikai helyzet. Az emberek csalódottak. Kiábrándultak a politikából. Az élet minden szintjén feszültség érezhető. A pénzükért nem gondolkodni, esetleg szellemi „munkát végezni” szeretnének, hanem épp ezeket elfelejteni. Kevés a hiteles kőszínház és alternatív társulat, ahol alapos, végiggondolt munka folyik, olyan koncepcióval, aminek bármi módon köze van korunkhoz, és az igazi emberi viszonyokhoz. Ha végignézzük a fővárosi és vidéki színházak műsorát, évadtervét, elenyésző kivételtől eltekintve mély provincializmus és gondolattalanság, igénytelenség, szakmaiatlanság a jellemző. 

Visszahat a színházra a kereskedelmi televíziók túlzott térnyerése, az ezekben megjelenő színészek leegyszerűsített játékmódja, amelyek könnyű befogadást igényelnek. Minden mélységet, emberábrázolást nélkülöző teleregények befolyásolják a nézői attitűdöt és rettenetes, vacakul szinkronizált, rosszul játszott filmek rontják a befogadó készséget. Az emberek nem ismernek rá az életükre, saját problémáikra, mivel konzerv formában kapják a tévéből a vagonszámra vásárolt sorozatokat. Így természetesen a celebeket tekintik színészeknek és ennek megfelelően sokszor ők játszanak bizonyos szerepeket üzleti szerveződésű tévéműsorokban. A néző naponta ezzel találkozik az otthonában, és ezt várja el a színházakban is. 

Magyarországon a színházi alapfizetés sem elég az átlagos életvitelhez. A színészek számára a népszerűséget adó, ráadásul anyagilag jól fizető tévéjátékok eltűntek, nincs már hová loholni. A rádióban alig adódik munka. A szinkronstúdiók ugyan öntik a filmeket, de a számlálhatatlan szinkron színészképzőből árad az olcsó munkaerő. Minimális a filmezési lehetőség. A színészeknek szinte az az egy állandó munkalehetőség maradt, hogy különböző színházakban játszhatnak, az anyaszínházukon kívül valahol máshol is felléphetnek. Ettől a színházbajárónak az az érzése, mintha egy hatalmas bazárban lenne, és mindenhol ugyanazt a portékát árulnák az árusok. Emellett gyatra minőségű teendőket találni: műsorvezetés igénytelen reggeleken, az ország felkeltése bugyuta televíziós játékokkal. Főzőcskézés, házaspár verseny, gerincproblémákat kiküszöbölő ágybetétek hitelessé tétele. 

Színész társalgókban komoly elemzések folynak egy-egy reklám milyenségéről, magunknak is azt igyekszünk bizonygatni, hogy ezen munkák elvállalása nem jár semmiféle művészi következménnyel. Pedig: átformálja a közönség színészről kialakított képét. Az effajta feladatok gyakorisága miatt úgy változik meg a színészi eszköztára, hogy közben észre sem veszi. Végül már annyi önigazolásra van szüksége, hogy a személyisége is megváltozik, torzul. Pedig eredetileg épp a személyisége tette azzá a színésszé, akit a szakma és a nézők elfogadtak.  

Változtatások

Ahhoz, hogy ebben a helyzetben minőségünket meg tudjuk őrizni, szándékom szerint néhány változást kell megvalósítanunk.

Ezek főbb pontjai: 

· új dramaturgia

· a műsorrend rugalmassá tétele

· új közönség bevonzása

· kortárs magyar szerzők kinevelése

· jelenlét a hazai kulturális életben 

· a műsorterv irányzatának megváltoztatása

· a külföldi kapcsolatok workshopokkal való megerősítése

· marketinges, pr-os szakember felvétele

· online értékesítés tovább fejlesztése

· az előcsarnok átalakítása 

· a munkatársak mozgásterének újragondolása

Dramaturgia

Először is új dramaturgiát kell kialakítani. Fodor Géza halála óta a vezető dramaturg megtalálása alapkérdés. Az Ő szellemiségét pótolni lehetetlenség. Éppen ezért Török Tamara - aki mára az egyetlen dramaturgja a színháznak – mellé még egy széleslátókörű, több nyelvet beszélő, gyakorlott munkatársat kell találni, továbbá próba félévekre a Színművészeti Egyetemről több hallgatót hívni, és ha valamelyikük munkálkodása beválik, a színházunkhoz kötni. 

(Megnéztem a magyar színházaknak mindig is mintát adó német nyelvű színházak dramaturgiáját, felépítését, nos ezekben a színházakban sokkal több dramaturg dolgozik, mint általában nálunk. Különösen most, hogy ennyire kiürült a dramaturgia. Íme: a kölni Schauspielhaus-ban 5 dramaturg, 5 vendég, és 2 asszisztens. A berlini Deutchestheater-ben 4 dramaturg, és 2 asszisztens, 1 nemzetközi dramaturg, és 2 még egyetemista. A grazi Schauspielhaus-ban 4 dramaturg, 2 vendég, és 4 színházi pedagógus, sorolhatnám.) 

Műsorrend


Zsámbéki Gábor az utóbbi időben a nagyszínpadon és a Kamrában is megpróbálta a repertoáron lévő darabok számát csökkenteni. Ideálisnak tartotta mindkét játszóhelyen a hat produkciót. Ezt persze különböző – főleg egyeztetési – okokból nem sikerült optimalizálni. A legfőbb probléma a két játszóhely közti egyeztetés, hiszen a bemutatott darabok párban vannak. És, ha az egyik lekerül, nem minden esetben találni hozzá újabb párt. Elképzelésem szerint mozgékonyabbá kell tenni a repertoárt, a bemutatandó színművek nem csak egy, hanem több a másik helyen játszottal kell egyezzenek. Sőt a kevéssé foglalkoztatott színészekkel az évadon belül újabb darabot szeretnék próbáltatni, meghívott fiatal rendezővel, hogy alkalomadtán szükség szerint be tudjuk tömni az ily módon keletkezett lyukakat a műsortervben. Ez kifelé és befelé is jót tenne, a társulatban a szerepvágyakat jobban ki tudjuk elégíteni, a színházunkat pártoló közönségnek pedig izgalmas és váratlan meglepetésekkel szolgálhatnánk. 
Egyébként sem árt a színházat mozgékonnyá tenni.A társulat fő ereje most a fiatal színészeink rendkívüli kreativitása. A rólunk kialakult kép sokszor egy magát biztonságban tudó, profi együttesé. Ugyanakkor művészeink újabb és újabb izgalmas, külső, alternatív kísérletekben vesznek részt. Így sokszor máshol látszanak eredeti tehetségűnek, a Katonában pedig rutinosnak, holott ugyanarról az emberről van szó. Ezért tervezem külső előadások létrehozását eredeti , akár nem klasszikus színházi helyszíneken.  A fiatal színészek Katonán belüli jelenlétének erősítését, kreativitásuk kihasználását alapkérdésnek tartom. Hogy a társulati energiák házon belül szabaduljanak föl. Ne máshol akarjanak, hanem itt. A Sufni-t, harmadik játszóhelyünket épp ezért indítottuk be a 2003/04-es évadban. 

Ugyanitt szeretnék egy a társulat tagjait bemutató sorozatot kezdeni, ezzel is tágítva a közönséggel való közvetlen kapcsolatunkat.

Közönség

Érzékeljük,  hogy a közönségünk idősödik. Régen a nyolcvanas, kilencvenes években a Katona közönsége fiatalokból állt, ez a korosztály egyrészt öregebb lett, másrészt különböző okokból kevésbé jár színházba. Vagy nem engedheti meg magának, vagy az élet elsodorta, a túl sok munka, egyebek. Vannak információink, hogy a családalapítás is „elvonja” a színházbajárástól az embereket, ezért szerveztünk gyerekvigyázást vasárnaponként, mikor alkalmanként délután 5-kor kezdjük az előadásokat. Ezt a későbbiekben is  szorgalmazni fogjuk. 

Az újfajta színházbajáró típus nem a Katona régi törzsközönségének gyermeke. Az a réteg mely a rendszerváltozás óta meggazdagodott nem ilyen színházra vágyik. És az se mondható el, hogy az iskola színházra nevelné a tizenéveseket. Talán maguk a tanárok sem gondolják úgy, hogy fontos terület a színház. Az Örkény Színház igazgatója a tavalyi évben 250 iskolának küldött ki programajánlatot, ebből hat jelentkezett vissza egy igenlő válasszal. Le kell mondanunk arról az arisztokratikus kényelemről, amelyhez a szocializmus szoktatott minket, és amelyet megöröklött az általunk nevelt színházi generáció. Ki kell mennünk az épületből, nekünk magunknak kell a kapcsolatot megteremteni a fiatalokkal, becsábítani őket a színházba. Olyan kis személyzetű darabokkal, melyek egy erős, de egyszerűsített rendezői forma mellett (díszlet nélkül, közel hétköznapi ruhákban, kevés kellékkel) eljátszható iskolai közegben, osztálytermekben vagy aulákban, egyéb közösségi terekben. Előadás után pedig beszélgetni a látottakról dramaturg vagy drámapedagógus bevonásával. (Ebben a „projektben” próbálhatnánk ki fiatal rendezőket, akiknek kiáltó a hiánya színházunkban.)

Szerzők

Feltétlenül szükséges egy vagy több fiatal drámaíró jelenléte a társulatban. Tehetséges, darabírásra hajlamos írókkal való foglalkozás, több kortárs darab színházban való „felnevelése” nemcsak a szokásos dramaturgiai munkával, miszerint az új dráma körül bábáskodó színházi alkalmazott rágja a fülét az illető írónak, aminek eredményeképpen sikerül kipréselni belőle néhány dialógust. Ne adj’ isten egy rossz színdarabot! Meggyőződésem, hogy ezen még megíratlan darabok sikere egy színházi alkotói közegben könnyebben megvalósulhat.

Jelenlét

Növelni szeretném az olyan rendezvények számát, amik szintén a fiatalok felé nyitnak. Amilyen az előző években Budapest Bár c. produkció meghívása volt, vagy az A38 as hajóval való kooperáció is, mely szintén a fiatal közönség (a színházba nem járó közönség) becsábítását célozta meg. Jobban kellene integrálódni a hazai fesztiváléletbe is, kifejezetten arra készülő produkciókkal (egyrészt magas művészeti fesztiválok pl. Tavaszi, Őszi Fesztivál stb., másrészt kifejezetten fiataloknak szóló fesztiválok pl. Volt, Sziget, Szegedi Ifjúsági Napok, EFOTT).
Műsorterv 

A műsortervre vonatkozó kérdést a pályázat kiírásakor legfeljebb körülbelül lehet megválaszolni. Most, pályázatom írásakor 2010. júliusa van, a műsorterv a 2011/2012-es szezonra vonatkozik. Felelősen csak irányokat lehet megszabni. 2010. őszén alapos dramaturgiai munkákkal előkészíteni, 2011. januárjában megtervezni.  Gyorsan változó világban élünk. Ami ma érvényes gondolatnak tűnik, az holnapra időszerűtlennek mutatkozhat. Egy leírt műsorterv csak arra jó, hogy el lehessen tőle térni. Mégis szeretnék tendenciákat érzékeltetni a Katona múltjából. Milyen műsorterv a vonzó számomra. Hangsúlyozom, hogy nem az évadok sikerességről írok, hanem irányvonalakról, egyéb szempontokból nem ezeket az évadokat emelném ki a színház történetéből.

Nagyszínpad: 1996/97:

Shakespeare: Szeget szeggel

Klasszikus mű mai értelmezése.
Brecht –Weill- Csákányi est

Egy színésznő és egy rendező több évtizedes együttműködésének színpadra fogalmazása.
Sárga tapéta

Bozsik Yvette munkája, mely nemcsak táncosokkal, hanem prózai színészek bevonásával készül.
H. von Kleist: Az eltört korsó

Megkerülhetetlen klasszikus szerző egyik legismertebb darabjának korszerű színpadra állítása.
Y. Reza: Művészet

Háromszereplős, kortárs nyugati szerző darabja, amely az európai színpadokon jelentős sikert aratott.
A. Königsmark: Agyő kedvesem

Egy érzékeny tehetségű film- és színházrendező erőteljes, a színházi nyelvet tágító komédia rendezése. 

Nem mellékes, hogy ebben az évadban a színház valamennyi rendezője dolgozott a nagyszínpadon.

Például az 1991/92-os évad a Kamrában:

Shakespeare: Hamlet

Tehát egy klasszikus dráma stúdiószerű körülmények között.

Halász Péter: A kínai

Erős tehetségű rendező, színházi ember eredeti gondolkodású, különleges, valóban stúdiószínházba illő kísérlete – különös tekintettel személyiségének meghatározó hatása a társulat későbbi életére.

H. Böll: Katharina Blum elvesztett tisztessége

Jelentős irodalmi mű színpadi adaptációja, mely égető társadalmi problémával foglalkozik.

Vagy az 1995/96-os évad a Kamrában:

Parti Nagy Lajos: Mauzóleum

Kortárs magyar szerző műve, melyet ráadásul a színházunkban eltöltött ösztöndíj alatt írt.
Odüsszeusz: egy állomás

A színház egy színészének színpadi kísérlete – az ilyen próbálkozásokból született később Vajdai Vilmos TÁP Színháza.
Csak beljebb Jancsikám

A társulat egy színészének irodalmi összeállítása, és kollektív munkája egy másik színésszel. Ez a produkció később utaztatható is volt.
Halász: Pillanatragasztó

Egy színházunkba visszatérő alkotó újabb kísérlete.
W. Schwab: Elnöknők

Kortárs osztrák szerző alkotása magas színvonalú rendezésben, három színésznő csodálatos összjátékával.

A Katona eddig is elemi feladatának tartotta a szakmai egyidejűséget a kortárs nyugati színházakkal. Ma már a színházak szívesen foglalkoznak olyan a jelenkort izgató témákkal, amelynek színpadi megvalósításához nincs feltétlenül szükség a szó hagyományos értelmében vett megírt színdarabokra. Elég, ha csak a közelmúlt Budapesten is látható előadásaira gondolunk. (Hermanis: A csend hangjai; Perceval: A Kennedy család igaz története; Marx: A tőke, I. kötet – Rimini Protokoll és a  Düsseldorfer Schauspielhaus előadása.) Magam is egyéb helyeken (Ódry Színpad, Gárdonyi Géza Színház, Zsámbéki Színházi bázis) szívesen fordulok rendhagyó „színművek” felé, a Katonában leginkább a Mi ez a hang (Dzsesztetés) c. előadásommal jeleztem ezirányú elkötelezettségemet.

Várható, hogy a következő évadokban újfajta dramaturgiájú, régebben még epikusnak hívott drámákat is keresünk. A színház egyre új formákat kutat, érzékelhető, hogy a színházba járó közönség sem feltétlen kíváncsi az unalomig játszott klasszikusok újra fogalmazására. Kitartó munkával meg kell találnunk azokat a főleg a múlt, és a közelmúlt magyar irodalmi alkotásait, melyek alkalmasak lehetnek színházi megvalósításra.

 Már a 2010/11-es évad előkészítésekor is felmerült Jókai Mór: A jövő század regényé-nek adaptációja. Tárgyalni kezdtünk Závada Pállal egy Móricz regény,  a Kivilágos kivirradtig-nak színpadra alkalmazásáról. 

Az újfajta színpadi epika  sorába illeszkedne Tom Murphy, ír színpadi szerző : Last Days of a Reluctant Tyrant  magyarra még nem fordított darabja, melyet Szaltikov-Scsedrin: A Galavljov-család c. prózai remekéből készített.  Foglalkozunk a Magyarországon is megjelent északi író Hjalmar Söderbergnek Doktor Glas című regényének adaptációjával. 

A társulat

A Katona József Színház fő ereje eddig is a társulat volt. Előadásainkban még a legapróbb mellékszerepeket is rendkívüli ábrázolóerővel rendelkező színészek alakítják. Úgy működnek, mint egy zenekar, mely egységes hangzást teremt. Ennek hátterében a rendezők munkájának összehangolása áll, és az odafigyelés, hogy a műsorterv kialakításánál minden színészünk lehetőleg évadonként jelentős feladatot kapjon.

A társulat mai összetétele hasonlítható a kezdetekhez. Harminckettő szerződtetett színészünk van. A Katona mostani gárdája hallatlanul impulzív és erőteljes, izgalmas és jó összetételű, nyilvánvaló, hogy nagy változást nem tervezek. Elképzelhető egy negyvenöt és hatvan év közötti férfiszínész szerződtetése. Egy-két az egyetemről kikerülő fiatal szerződtetése várható még, amennyiben biztosítottnak látszik a következő években is a szerepeltetésük.

Külföldi kapcsolatok
A Katona nemzetközi kapcsolataiban a '90-es évek eleje óta meghatározó szerepet tölt be, hogy tagja lett a Giorgo Strehler által alapított Európai Színházi Uniónak. A szervezetből történő kilépése után alapítója lett a Mitos21 nevű nemzetközi színházi szakmai szervezetnek. A színház elsősorban továbbra is ezen a szervezeten keresztül fejtené ki nemzetközi aktivitását. Terveink között szerepel külföldi színészek részére workshopok megrendezése - természetesen a Katona társulatának közreműködésével -, a dramaturgok folyamatos konzultációjának segítése, szervezése (ez rendkívül fontos a kortárs színpadi irodalom nyomon követéséhez), valamint a készülő produkcióinkhoz kapcsolódóan a külföldi partnerek, szakemberek bevonásával konzultációk megrendezésére. Ez utóbbira elsősorban akkor kerülne sor, amikor több a Mitos21 több tagszínháza is ugyanannak a darabnak bemutatására készülne közel egy időben. 

A minden évben megrendezésre kerülő, külföldi színházi szakembereknek, újságíróknak tartott un. bemutató hetünket is meg kívánjuk újítani, a következő évadtól kezdve elsősorban valamilyen tematika mentén haladnának ezek, s az előadásokon kívül fontos szerepet kapnának az azokkal egy időben zajló megbeszélések, szakmai előadások. Ugyanennek szellemében az idén ősszel először szeretnénk az Örkény Színházzal és a Nemzeti Színházzal közösen egy kisebb nemzetközi showcase-t szervezni, amikor egy hétvége alkalmával a Budapestre meghívott külföldi fesztivál igazgatók, színházvezetők a három színház előadásait tekintenék meg. Ez rendkívül fontos kezdeményezés és mindenképpen szeretnénk folytatni.

A nemzetközi gazdasági válság hatása rendkívül érzékenyen érintette a kulturális területet itthon és külföldön egyaránt. Ennek hatására érezhetően csökkennek a nemzetközi meghívások, vendégjátékok és a fesztiválok kínálatai. A Katonának feltétlenül meg kell találnia azokat a lehetőségeket, hogy egy külföldi vendégjáték esetén ne csak meghívott, hanem akár kezdeményező, koprodukciós partner is legyen (erre az OKM mobilitási programjának segítségével lehet lehetősége). Ugyanígy ki kell lépnünk a nemzetközi színházi piacra, s ott meg kell próbálnunk új kapcsolatokat építeni. Nemzetközi referensünk egyik fontos feladata kell legyen a jövőben az új lehetőségek felkutatása. 
Gazdálkodás - ügyvezetés

Rövid történeti áttekintés

A kilencvenes évek eleje színházunkban: folyamatosan romló gazdasági körülmények, állandó áremelkedések, KAMRA megnyitása megfelelő fenntartói támogatásnövekedés nélkül, támogatás elvonása. Mindezek hatására a színház likviditási gondokkal küzdött. 1994 második felétől szigorú költségtakarékossági intézkedéseket kellett bevezetni. Ilyenek a repertoáron tartott produkciók számának drasztikus csökkentése, új produkciók bekerülési költségeinek csökkentése, előadás nélküli napok bevezetése, megszüntettük a műszak éjszakai túlmunkáját, világítás nélküli próbákat tartottunk, vagyis a művész munka feltételeit rontottuk 1995-től kezdődően lett újra lehetőség a gazdasági és művészeti helyzet javítására (elsősorban szponzori szerződések révén), a kényszerintézkedéseket lassan feloldottuk.

Természetesen továbbra is folyamatos gazdasági számításokkal, gazdaságossági számításokkal, állandósult takarékosság mellett, de javuló körülmények között folyhatott a művészi munka. A következő mélypont 2004-ben volt. Az Áfa törvény változása, a művészeti támogatás csökkenése olyan mértékű kiesést jelentett, hogy a szigorú racionalizálási intézkedések mellett is szükség volt többlettámogatás igénylésére. 

Azóta, egészen 2009-ig likviditási gondok nélkül, de szigorú takarékoskodás mellett működött a Katona. 2009 év második felében javult kiemelkedően a helyzetünk. A 2004-2005. évi áfa visszatérítést megkaptuk és életbe lépett az előadóművészeti törvény is.

Intézményi bevételek







Legfontosabb bevételi forrásunk az önkormányzati támogatás (53,8%). 2009-ben az eredeti támogatási előirányzat 452.620 e Ft volt, 2010-ben 425.904 e Ft. Közgyűlési határozat alapján ehhez az összeghez a képzett céltartalékból még 60.000 e Ft-ot kap a színház. Azt gondolom, hogy a működés folyamatosságához megfelelő lenne, ha ez a támogatási összeg az elkövetkező években az infláció mértékével megegyezően emelkedne. Azonban fontos itt megemlíteni, hogy a Fővárosi Önkormányzat feladata, hogy a Katona és az ahhoz hasonló művész színházak működését kiemelten támogassa.

Jegybevételünk a teljes bevétel 29,2%-a. Székhelyi előadásszámunk több mint 300, melyhez továbbra is 100% feletti kihasználtság párosul. A Katonában lényegesen több előadást, magasabb kihasználtsággal, számottevően magasabb áron eladni nem lehet. Ennek több oka is van: egyrészt a romló gazdasági körülmények, a színház művészi arculata, a közönségünk összetétele, valamint az a folyamatos törekvésünk, hogy senkit ne zárjunk ki a színházlátogatás lehetőségéből.

	évad 
	Katona
	Kamra
	Sufni

	2005/2006
	2600-900,-
	2600-1000,-
	1500-1000,-

	2006/2007
	3000-1000,-
	3000-1000,-
	1600-1200,-

	2007/2008
	3500-1200,-
	3500-1200,-
	2500-1200,-

	2008/2009
	3900-1900,-
	3900-1200,-
	2500-1200,-

	2009/2010
	3900-1900
	3900-1200,-
	2500-1200,-


A jegyárak 2008 ősze óta nem emelkedtek, illetve komolyabb kedvezmény-rendszert is bevezetettünk: 25%-os kedvezménnyel jöhetnek a Katonába a diákok, pedagógusok és a nyugdíjasok is. Adunk csoportos kedvezményt, ill. az előadás előtt last minute jegyet lehet vásárolni. 

Az új támogatási rendszerről

2009. márciusában lépett hatályba az előadó-művészeti szervezetek támogatásáról és sajátos foglalkoztatási szabályairól szóló törvény (2008. évi XCIX. számú törvény). A törvény az intézmények előadás és bemutató száma szerint kategóriákat határoz meg. A Katona József Színház I. kategóriába való regisztrációja megtörtént.

Az Európai Bizottság jóváhagyása után, a törvény hatására a társasági adó törvény is módosult. Az Előadó-művészeti Irodánál nyilvántartott intézményeket támogató cégek az adomány összegét levonhatják adóalapjukból, illetve ezzel az összeggel adójukat csökkenthetik. A színház jegybevételének 80%-ig fogadhat ilyen adományt. 

Ez a tavalyi számokkal számolva mintegy 100 milliós többletbevételt jelentene. A színháznak meg kell tennie mindent annak érdekében, hogy a legteljesebb mértékben tudja ezt a lehetőséget kihasználni. Fontosnak tartom, hogy az adományozókat a színház maga kutassa fel, lépjen velük kapcsolatba és ne ügynökségen keresztül. 

Az adomány összegéből nem vállalhatunk tartós kötelezettséget, ebből az utóbbi években elmaradó fejlesztéseket, felújításokat finanszíroznánk.

Fontosnak tartanám, hogy a fizetőnézőszám utáni támogatás elosztását valamilyen módon kompenzálja az önkormányzat a kisebb befogadóképességű, művészszínházi profillal rendelkező színházak esetében, mivel ezeknél a fizetőnézőszám eleve nem versenyezhet a nagyobb, kereskedelmi profilú színházakéval, s mint azt már korábban is említettem a fenntartó egyik igen fontos feladata az ilyen színházak támogatása a kereskedelmiekkel szemben. 

A színház minden évben igen sok pályázatot nyert, továbbra is mindent elkövetnénk, hogy ezen az úton is további forrásokat vonhassunk be a gazdálkodásba.

Az összkiadáson belül jelenleg igen alacsony a produkciókra (bemutatók és repertoár darabok) fordított összeg aránya: 12 %, de azért ez már az elmúlt időszakban is négy százalékponttal javult. A támogatásból és a jegybevételből ezen az arányon nem lehet változtatni, de az adományokból mindenképpen többet kellene előadásainkra fordítani.

Foglalkoztatás

A Katonában jelenleg 89 fő közalkalmazott dolgozik: a teljes művészeti állomány, a vezetőség, gazdasági hivatal, gondnokság és a színpadi műszak egy része. Egyes tárak azonban teljes egészében vállalkozói szerződés alapján látják el feladatukat. Ezeket a szerződéseket közbeszerzési pályázatok útján kötötte meg a színház. 
Marketing, PR

A Katona József Színházban az elmúlt 10 év alatt jelentős fejlődésen ment át a marketing- és a PR-területe. Az eltelt időszakban fokozatosan növekedett a megjelenések száma és fajtái, valamint egyre inkább igyekezett a színház azon, hogy a premierekhez kapcsolódóan minél több csatornán keresztül hírként is eljussanak a Katonában zajló események az érdeklődőkhöz. Ma már elengedhetetlen, hogy egy kulturális intézmény folyamatosan és intenzíven kínálja szolgáltatásait, termékeit potenciális nézőinek. A budapesti kulturális élet nyitottsága és sokszínűsége mellett a Katona sem állhat meg a mostani szinten, hanem folyamatosan fejleszteni kell a különböző kommunikációs csatornákat. A hagyományos írott és elektronikus médiában való megjelenések mellett erősíteni kívánjuk az on-line megjelenéseket és a különböző közösségi portálokon (facebook, iwiw, twitter) történő kommunikációt is.   

A többi színházhoz hasonlóan eddig ezeket a feladatokat más munkakörökben már itt dolgozó munkatársak látták el, azonban nyilvánvaló, hogy a feladatok még professzionálisabb ellátása önálló munkaköröket követel magának. Az önállóan dolgozó marketinges és PR-os kollégák felvétele elengedhetetlen feltétele annak, hogy céljainkat megvalósíthassuk.

Jegyértékesítés

A Katonában a színház függetlenné válásával egyidős, azaz lassan harminc éves a pártolói tagság rendszere. Természetesen az elmúlt időszakban is már jelentős változáson ment át az intézmény, előbb a szimpla jegyelővételi jogosultság mellett kedvezményeket is nyújtott a színház a tagoknak, majd részben az on-line értékesítési rendszerbe integráltuk a tagok vásárlási módjait. Elkerülhetetlen, hogy az egész rendszer a közeljövőben megújításra kerüljön, s a pártoló tagság rendszere valójában a színház egyfajta támogatói körévé válhasson. Elképzelésünk szerint a rendszer a jövőben több színtűvé válna, s az elővásárlási jogosultság mellett a tagdíj nagyságától függően különböző előnyöket nyújtana az abba belépőknek. Az új forma olyan új munkatárs alkalmazását teszi szükségessé, aki a hagyományos értékesítői munka mellett folyamatosan ápolja a kapcsolatot a pártoló tagok és a színház között, a pártolói tagoknak biztosított eseményeket megszervezi, s azokat koordinálja. Korábban a pártolótagsággal kapcsolatos ügyintézés a szervezés vezetőjére hárult, azonban az új munkatárs belépésével az ő energiáinak jelentős része szabadulhatna fel, amit sokkal inkább az új értékesítési csatornák kiépítésére, működtetésére fordíthatna. 

Az On-line értékesítést 2001-ben vezettük be a Katonában, az első öt évben az ilyen módon értékesített jegyek a teljes eladás 5 %-át tették ki. 2005-ben, az évad kezdetekor egy, a színház website-ját népszerűsítő kampányhoz kapcsolódóan igyekeztünk az internetes értékesítést is népszerüsíteni. Ennek hatására az eladásnak ez a formája jelentősen megerősődött, a honlapunkon és az Interticket honlapján keresztül értékesített jegyek a teljes eladás 10 %-át tették ki. Mivel a hagyományos bizományos értékesítés egyre inkább csökken, s az ilyen módon értékesített jegyek az összes eladásból egyre kisebb arányt tesznek ki, ezért 2009 tavaszán újabb kampányt indítottunk az On-line értékesítés erősítésére: az így megvásárolt és otthon kinyomtatott jegyeket kedvezményesen biztosítjuk az ügyfeleknek. Ez rendkívül sikeres kezdeményezésünk volt és mára az előadásainkra megvásárolt jegyek 25 %-át teszi ki ez a fajta értékesítés. Természetesen ezt tovább kívánjuk fokozni, s emelett azt szeretnénk elérni, hogy egy új, elsősorban a fiatalabbak közül kikerülő bizományos értékesítéssel foglalkozó külső szervezői hálózatot tudjunk a Katona állandó látogatói között kiépíteni.     

Az előcsarnok felújítása

A XX. század második felében Nyugat-Európában egyre inkább közösségi térré váltak a színházak. Berlinben, vagy Párizsban a belvárosban található színházak közönségforgalmi területei egész nap nyitva állnak, az arra járók nemcsak jegyvásárlásra térnek be, hanem egy kávéra, vagy az ott található könyvesboltba vásárolni. Elektronikus kapcsolatot létesíteni bárkivel a világhálón. A Katona Budapesten ehhez hasonló fantasztikus elhelyezkedéssel rendelkezik, amely a belvárosi főutca projekt révén tovább erősödött a közelmúltban. Elképzelésünk szerint új közönségünknek új forgami teret nyitnánk, s abban bízunk, hogy ennek hatására olyanok is betérnek, nézőinkké válnak, akik korábban csak elsétáltak az épület előtt. 2011 nyarán a Katona egész előcsarnoka hatalmas átalakításon esne át, amelynek keretén belül az utcaszinten és a pincénkben lévő, a közönség kiszolgálását ellátó részek gyakorlatilag helyet cserélnének. A ruhatárat a pincébe költöztetnénk, a büfé pedig felköltözne. A ruhatár elköltözésével nyert hatalmas területen, a jegypénztár elmozdításával egy olyan egybefüggő területet nyernénk, ahol bőven lenne lehetőségünk egy kávézó, egy bolt és a jegyértékesítő pontok kialakítására. Jelenleg a felmérés, előkészítés szakaszában tartunk, a megvalósításhoz 2010 őszén meghívásos tervpályázatot hirdetnénk, amelyen a beérkező pályaműveket a színház igazgatója, ügyvezető igazgatója, főrendezője, egy díszlettervező és egy általunk felkért építész bírálnák el. Az átalakítás költségeit pedig oly módon kívánjuk előteremteni, hogy a kávézó üzemeltetését minimum 5 évre elnyerő bérlő állná azokat. Természetesen a megfelelő időben, ennek részleteit a fenntartónkkal, a Fővárosi Önkormányzat megfelelő képviselőivel is egyeztetni fogjuk.

Vezető munkatársak

Főrendező: Ascher Tamás. A Katona megalakulása óta meghatározó egyénisége a színháznak, az emblematikus Három nővér rendezője, a Platonov Odeon (Párizs)beli bemutató alkotója, az Ivanov egyedülálló sikerét is neki köszönheti a színház. Asher Tamással 1979 óta dolgozom együtt. Rendszeresen játszom előadásaiban. A régi bp-i Nemzeti Színházban, Kaposváron és a Katona József Színházban. Zalaszentgróton egymás mellett dolgoztunk a workshopokon. A Színház- és Filmművészeti Egyetemen egymást kiegészítve dolgozunk együtt.

Mattyasovszky-Zsolnay Bence, egyik első főrendezői tevékenységem az ő pályázatának szóbeli meghallgatása volt, azóta Ő a színház ügyvezető igazgatója. Elhivatott színházi munkás, a színházi ügyvitel és szervezés egyedülállóan szakavatott ismerője. 

Dely Katalin, Zsámbéki Gábor mellett 1994 óta Ő a gazdasági igazgató. Biztonságosan bonyolítja a színház financiális ügyeit, a fokozódó nehézségek közepette, összhangban az ügyvezető igazgatónkkal.

A jövő műsorterveiben, a színház töretlen szellemi vonulatában, külföldi kapcsolatainkban Zsámbéki Gábor jelenlétére, rendezői munkájára, műveltségére, tapasztalatára, és tájékozottságára nagyban számítok.

Végül

Elvárom, hogy nem csak a színház vezető munkatársai, hanem a színészek, műszaki munkások, a fővilágosítótól, hangosítóinkig továbbra is valamennyien a Katona művészi hitvallását tekintsék fő feladatuknak, minden egyéb munkájukat a mi színházunk érdekeinek rendeljék alá, ugyanakkor házon belül nagyobb kreativitásra adok lehetőséget mindenkinek, hogy munkájával, ötleteivel tovább növelje a Katona presztizsét, a társulati létezés határozott igenlését. Újrafogalmazását.

Tapasztaltam, hogy a főváros nem biztosította minden esetben a nyugodt művészi munkát. Holott egy magára valamit adó városnak, pláne fővárosnak elemi kötelessége a magas fokú szellemi munka pártolása. Egy ilyen kaliberű színház támogatása, a kulturális élet színvonala kihat a város, az ország mentális állapotára. Különösen a mai körülmények között, amikor minden a társulatok megléte ellen szól, amikor az országban a munkának nincs becsülete. Amikor a szakmák leromlanak, megszűnnek, saját színházi szakmánk romlik, a Katonában egy minden eddiginél szerteágazóbb tehetségű társulat munkálkodik. Ez a közösség mintát és példát is adhat környezetének.

Vágyam, hogy az általam eddig szomorúan tapasztalt gyakorlat, a városvezetőkhöz történő rendszeres bejárás az életben maradás kijárásáért a múlté lesz. Találkozásaink a nézőtéren válnak rendszeressé. Magától értetődően válik el a sokoldalú művészi munka a kommersztől. Ezt a főváros megbescsüli!  És ennek kézzelfogható jelét is adja! Ennek folyományaként világos és egyértelmű lesz a gazdasági háttér, az éves költségvetés nem a nyár elején körvonalazódik, a szabályozás pedig nem lesz annyira rapszódikus, hogy újabb és újabb kötéltánc-szerű ügyeskedéssel tartható csak fenn a színház működése.  

Remélem, hogy a szakmai bizottság és a fenntartó kedvezően bírálja el  pályázatomat, ezzel lehetőséget biztosít, hogy a Katona József Színház alkotói közössége együtt maradjon, rendezői és színészei továbbra is jelentős szereplői lehessenek Budapest, és remélhetőleg Európa kulturális életének. 

2010. július 6.                                                     
Máté Gábor

Máté Gábor

(Budapest, 1955. április 29.)

1973-1975
Magyar Rádió Ifjúsági Osztályának munkatársa

1976-1980
Színház- és Filmművészeti Főiskola – színművész diploma

1980-1987
a Kaposvári Csiky Gergely Színház tagja

1987-től
a Katona József Színház tagja

1993-tól 
a Színház- és Filmművészeti Egyetemen színészi játékot tanít

1995-1999
Horvai István mellett színészosztályt vezet

1998

a Színházi Főtanszakon egyetemi adjunktusi kinevezést kap 

1999-2003
indítja első önálló osztályát

2001
Summa Cum Laude minősítéssel Doctor of Liberal Arts (DLA) fokozatot szerez

2001
a Katona József Színház főrendezője

2002

a Színházi Főtanszak főtanszakvezető-helyettese

2002

a Színház- és Filmművészeti Egyetem Egyetemi Tanácsának választott tagja

2003

indítja következő színészosztályát

2006

a Színházi Főtanszakon egyetemi docensi kinevezést kap

2007

a Színházi Főtanszakon egyetemi tanári kinevezést kap

2007               
indítja következő színészosztályát

2007

a Színház- és Filmművészeti Egyetem rektorhelyettese

Díjak

1984. Jászai Mari-díj
1985. KISZ-díj

1989. Filmszemle díja

1990. Filmkritikusok díja

1995. Hangjátékrendezői-díj

1996. Filmkritikusok díja

1999. Fővárosi színházi díj

1999. Vastaps-díj

2000. A színházi találkozó legjobb rendezés díja

2001. Vastaps-díj

2001. Színikritikusok díja

2003. Vastaps-díj

2003. Érdemes Művész
2004. Vastaps-díj

2004. Színikritikusok díja

2005. POSZT – szakmai zsűri díja

2005. POSZT – MASZK Országos Színészegyesület színész zsűrijének díja

2005. Színikritikusok díja

2006. Vastaps-díj

2007. Vastaps-díj

2008. Vastaps-díj

2009. Kossuth-díj
Alkotói Lista

Színházi szerepek

Beckett: Szöveg és zene
1978. Ódry Színpad, rendező: Ács János

Ivo Bresan: Paraszt Hamlet (Hamlet)

1979. Balatonboglár, rendező: Babarczy László

Moliére: A tudós nők (Vadius)

1980. Ódry Színpad, rendező: Major Tamás

Voskovec-Werich: A nehéz Barbara (első zsoldos)

1980. Kaposvári Csiky Gergely Színház, rendező: Gazdag Gyula

Thomas Middleton: Átváltozások (Alsemero)

1980. Kaposvári Csiky Gergely Színház, rendező: Ács János

Shakespeare: Szentivánéji álom (Lysander)

1980. Kaposvári Csiky Gergely Színház, rendező: Ács János

Dennis Scott: Sir Gawain és a Zöld Lovag (Zöld Lovag)

1980. Kaposvári Csiky Gergely Színház, rendező: Lengyel Pál

Victor Hugo: A királyasszony lovagja (Don Cezar de Bazán)

1981. Kaposvári Csiky Gergely Színház, rendező: Babarczy László

Robert Thomas: Szegény Dániel (A férj)

1981. Kaposvári Csiky Gergely Színház, rendező: Koltai Róbert

Bulgakov: Bíborsziget
1981. Szolnoki Szigligeti Színház, rendező: Babarczy László

Turgenyev: Egy hónap falun (Beljajev)

1981. Kaposvári Csiky Gergely Színház, rendező: Ascher Tamás

Peter Weiss: Marat/Sade (Kikiáltó)

1981. Kaposvári Csiky Gergely Színház, rendező: Ács János

Szomory Dezső: Hermelin (Pálfi Tibor)

1982. Kaposvári Csiky Gergely Színház, rendező: Gothár Péter

Illyés Gyula: A kegyenc (Heracleus)

1982. Kaposvári Csiky Gergely Színház, rendező: Babarczy László

Gogol: A revizor (Hlesztakov)

1982. Kaposvári Csiky Gergely Színház, rendező: Gothár Péter

Jean Genet: A balkon (küldött)

1983. Kaposvári Csiky Gergely Színház, rendező: Ács János

Katajev: A Werthert már megírták (Gyima)

1983. Kaposvári Csiky Gergely Színház, rendező: Gothár Péter

Müller Péter: Búcsúelőadás (August Bárió)

1983. Kaposvári Csiky Gergely Színház, rendező: Garas Dezső

Shakespeare: Hamlet, dán királyfi (Hamlet)

1984. Kaposvári Csiky Gergely Színház, rendező: Ascher Tamás

Spiró György: A kert (János)

1984. Kaposvári Csiky Gergely Színház, rendező: Babarczy László

Bulgakov: A Mester és Margarita (Afranius, rendőr)

1984. Kaposvári Csiky Gergely Színház, rendező: Ascher Tamás

Csehov: Cseresznyéskert (Tromifov)

1984. Kaposvári Csiky Gergely Színház, rendező: Ascher Tamás

Weöres Sándor: A kétfejű fenevad (Bornemissza Ambrus)

1985. Kaposvári Csiky Gergely Színház, rendező: Babarczy László

Euripidész: Alkésztisz (Admetosz)

1985. Balatonboglár, rendező: Ascher Tamás

Szabó György: Kun László (Kun László)

1985. Gyulai Várszínház, rendező: Ács János

Eugene Ionesco: A kopasz énekesnő (Mr. Martin)

1986. Kaposvári Csiky Gergely Színház, rendező: Ascher Tamás

Kornis Mihály: Kozma (Kozma)

1986. Kaposvári Csiky Gergely Színház, rendező: Ács János

Jakobi Viktor: Leányvásár (Harrison)

1986. Kaposvári Csiky Gergely Színház, rendező: Ács János

Füst Milán: Catullus (Catullus)

1987. Katona József Színház, rendező: Székely Gábor

Gogol: A revizor (Revizor)

1987. Katona József Színház, rendező: Zsámbéki Gábor

Canetti: Esküvő (Horch)

1988. Katona József Színház, rendező: Vladimir Strnisko

Moliére: A mizantróp (Philinte)

1988. Katona József Színház, rendező: Székely Gábor

Bulgakov: Kutyaszív (Bormentál)

1989. Katona József Színház, rendező: Gothár Péter

Eörsi István: Jolán és a férfiak (Iván)

1989. Gyulai Várszínáz - Játékszín, rendező: Ács János

Kós Károly: István király (István)

1989. Kőszegi Várszínház, rendező: Merő Béla

Wedekind: Lulu (Eduard Schwartz)

1990. Katona József  Színház, rendező: Ács János

Csehov: Platonov (Trileckij)

1990. Katona József Színház, rendező: Ascher Tamás

Sütő András: Káin és Ábel (Káin)

1990. Kőszegi Várszínház, rendező: Merő Béla

Brecht: Turandot (Munka Du, Strichelő Tui, Százados, Orvos)

1990. Katona József  Színház, rendező: Zsámbéki Gábor

Shakespeare: Hamlet (Claudius)

1991. Katona József Színház, Kamra, rendező: Zsámbéki Gábor

Spiró György: Kőszegők (Jurisics)

1991. Kőszegi Várszínház, rendező: Merő Béla

Szegény Dezső

(Önálló est Kosztolányi Dezsőről)

1992. Katona József Színház, Kamra 

Halász Péter: A kínai (Rendező)

1992. Katona József Színház, Kamra, rendező: Halász Péter

Böll-Bereményi: Katharina Blum elvesztett tisztessége (Hach)

1992. Katona József Színház, Kamra, rendező: Ascher Tamás

Ravaszdi és Szerencsés

1992. Kőszegi Várszínház, rendező: Merő Béla

Ödön von Horváth: Hit, remény, szeretet (A gyászszalagos báró)

1993. Katona József Színház, rendező: Gothár Péter

Halász Péter: Önbizalom (Sarconi, Kalauz, Buszsofőr)

1993. Katona József Színház, Kamra, rendező: Halász Péter

Shakespeare: Julius Caesar (Brutus)

1994. Katona József Színház, rendező: Zsámbéki Gábor

Pirandello: Ma este improvizálunk (Rendező)

1994. Katona József Színház, rendező: Ascher Tamás

Shakespeare: Szentivánéji álom (Oberon)

1994. Katona József Színház, rendező: Gothár Péter

Esterházy Péter: Kelj föl, te szemét, itt a kibontakozás…

1995. Katona József Színház, rendező: Végvári Tamás

Kleist: Az eltört korsó (Walter)

1996. Katona József Színház, rendező: Zsámbéki Gábor

Koenigsmark: Agyő, kedvesem! (Hules)

1997. Katona József Színház, rendező: Gothár Péter

Tom Stoppard: Árkádia (Bernard Nightingale)

1998. Katona József Színház, rendező: Ascher Tamás

Caragiale: Az elveszett levél (Stefan Tipatescu)

1998. Katona József Színház, rendező: Zsámbéki Gábor

Shakespeare: A vihar (Antonio)

1999. Katona József Színház, rendező: Zsámbéki Gábor

Moliére: Tartuffe (Cléante)

2000. Katona József Színház, rendező: Zsámbéki Gábor

Brecht-Weill: Koldusopera (Bicska Maxi)

2001. Katona József  Színház, rendező: Ascher Tamás

Henrik Ibsen: Hedda Gabler (Jörgen Tesman)

2002. Katona József Színház, rendező: Gothár Péter

Euripidész: Bakkhánsnők (Pentheusz)

2002. Katona József Színház, Kamra, rendező: Zsótér Sándor

Kleist: A bosszú (Jeromos)

2003. Katona József Színház, rendező: Ascher Tamás

Ionesco: A kopasz énekesnő (Mr. Smith)

2003. Madách Kamara Színház, rendező: Ascher Tamás

Spiró György: Koccanás (Koccanó)

2004. Katona József Színház, rendező: Zsámbéki Gábor

Csehov: Ivanov (Sabelszkij gróf)

2004. Katona József Színház, rendező: Ascher Tamás

Petr Zelenka: Hétköznapi őrületek (Jiři)

2005. Katona József Színház, Kamra, rendező: Gothár Péter

Forgách András: A kulcs (Báty)

2005. Katona József Színház, Kamra, rendező: Ascher Tamás

Térey János – Papp András: Kazamaták (Pócs Péter)

2006. Katona József  Színház, rendező: Gothár Péter

Ibsen: A vadkacsa (Werle)

2007. Katona József  Színház, rendező: Ascher Tamás

Goldoni: A karnevál utolsó éjszakája (Mommolo)

2007. Katona József  Színház, rendező: Zsámbéki Gábor

Ödön Von Horváth: Mit csinál a kongresszus? (Főtitkár)

2007. Katona József  Színház, rendező: Ascher Tamás

Az emberek veszedelmes közelségében (Révai József)

2007. Katona József Színház, Kamra, rendező: Zsámbéki Gábor

Becses testüket se hanyagolják el (Bárdos Arthur)

2008. Katona József  Színház, Sufni, rendező: Bezerédi Zoltán

Gorkij: Barbárok (Ciganov)

2008. Katona József  Színház, rendező: Ascher Tamás

Marivaux: A szerelem diadala (Hermokratész)

2010. Katona József Színház, rendező: Ascher Tamás
Színházi rendezések

Wittlinger: Ismeri ön a Tejutat?
1982. Kaposvári Csiky Gergyely Színház, Stúdiószínpad 

Enquist: A tribádok éjszakája
1983. Kaposvári Csiky Gergyely Színház, Stúdiószínpad 

Brecht: A nevelő
1985. Kaposvári Csiky Gergely Színház 
Romains: Knock
1986. Kaposvári Csiky Gergely Színház, Latinka Sándor Művelődési Ház

Russel: Shirley Valentine
1990. Dominó Színpad 

Valle-Inclán: Lárifári hadnagy felszarvazása
1991. Katona József Színház

Németh Ákos: Müller táncosai

1993. Katona József Színház, Kamra

Parti Nagy Lajos: Ibusár megállóhely
1993. Ódry Színpad 
Friel: Pogánytánc
1993. Katona József Színház 

Stoppard: Rosencrantz és Guildenstern halott

1994. Katona József Színház, Kamra

Örkény István: A kudarcról lesz szó
1994. Ódry Színpad, Stúdiószínpad

Parti Nagy Lajos: Mauzóleum
1995. Katona József Színház, Kamra
Szomory Dezső: Hermelin
1996. Vígszínház

Shakespeare: Szeget szeggel
1996. Katona József Színház

Garaczi László: Prédales
1997. Katona József Színház, Kamra
Feydeau: Hagyjál békén!

1997. Ódry Színpad

Örkény István: Kulcskeresők
1998. Katona József Színház
Jeles András: Szenvedéstörténet
1998. Katona József Színház, Kamra
Shakespeare: Sok hűhó semmiért
1998. Ódry Színpad

Lőrinczy Attila: Balta a fejbe
1998. Katona József Színház, Kamra 

Krúdy Gyula-Fráter Zoltán: Szindbád kertje
1999. Óbudai Társaskör

Botho Strauss: A viszontlátás trilógiája
1999. Nyíregyházi Móricz Zsigmond Színház, Kamaraszínpad

Tennessee Williams: Macska a forró tetőn 

2000. Vígszínház, Pesti Színház

Molnár Ferenc: Játék a kastélyban
2000. Katona József Színház, Kamra 

Nestroy: A talizmán
2000. Szentendrei Teátrum - Katona József Színház

Peter Handke: Az óra, amikor semmit sem tudtunk egymásról
2001. Katona József Színház

Esterházy Péter: Egy nő (hét nő, kilenc férfi)
2001. Szentendrei Teátrum, Művészet Malom 

Schnitzler: Távoli vidék
2002. Katona József Színház

Dylan Thomas: A mi erdőnk alján
2002. Madách Kamara Színház 
Dosztojevszkij: Az idióta
2003. Katona József Színház 

Goldoni: Leskelődők
2003. Ődry Színpad

Bán Zoltán András: Lesz vigasz
2003. Katona József Színház, Sufni

Emma Ági Zsolt 

2004. Sámán Színház - Merlin Színház

Migrénes csirke

2004. AlkalMáté Trupp - Zsámbéki Színházi Bázis 

Brecht: Puntila úr és szolgája, Matti
2004. Szentendrei Teátrum - Katona József Színház
Gorkij: Éjjeli menedékhely
2005. Egri Gárdonyi Géza Színház 

Belemenekülők
2005. AlkalMáté Trupp - Zsámbéki Színházi Bázis 

Kukorelly: Élnek még ezek?
2005. Katona József Színház, Kamra 

Feydeau: A hülyéje
2006. Egri Gárdonyi Géza Színház

Éjféltájban mondta meg, hogy mi baja?

2006. AlkalMáté Trupp - Zsámbéki Színházi Bázis

Sugár Bébi Láv

2006. Ódry Színpad

Bernhard: Pisztrángötös
2006. Katona József Színház, Kamra

Shakespeare: A tél meséje
2006. Egri Gárdonyi Géza Színház

Závada Pál: Bethlen
2007. Színház- és Filmművészeti Egyetem 
Mi ez a hang? (Dzsesztetés)

2007. A38 Hajó - Katona József Színház 

Járó Zsuzsa

2007. AlkalMáté Trupp - Zsámbéki Színházi Bázis

Wesker: A konyha
2007. Egri Gárdonyi Géza Színház 

A rendőrfőnök jó fiú!
2007. Katona József Színház, Kamra

Biljana Srbiljanovic: Sáskák

2008. Katona József Színház

Szan(d)tner Anna

2008. AlkalMáté Trupp - Zsámbéki Színházi Bázis

 „…rombolni nem színházat építeni szívesen…”

2008. Katona József Színház, Kamra

Shaw: A hős és a csokoládékatona

2009. Katona József Színház – Dunaújvárosi Bartók Kamaraszínház

Kovács Patricia

2009. AlkalMáté Trupp - Zsámbéki Színházi Bázis

Csörgess meg!

2009. Egri Gárdonyi Géza Színház

Weöres Sándor: A kétfejű fenevad
2010. Katona József Színház
Film- és tv-játék szerepek

Circus Maximus - 1980. Rendező: Radványi Géza

Boldogtalan kalap -  1980. Rendező: Sós Mária

Maskarák - 1980. Rendező: Sándor Pál

Szívzűr – 1981. Rendező: Böszörményi Géza                                                                 

Ripacsok – 1981. Rendező: Sándor Pál                                                                 

Elveszett illúziók – 1982. Rendező: Gazdag Gyula

Hülyeség nem akadály – 1985. Rendező: Xantus János

Idő van – 1985. Rendező: Gothár Péter                                             

Mielőtt befejezi röptét a denevér…. – 1989. Rendező: Tímár Péter                        

A halálraítélt - 1989. Rendező: Zsombolyai János                                                            

Az én XX. Századom – 1989. Rendező: Enyedi Ildikó                                               

Nem érsz a halálodig - 1990. Rendező: Dömölky János                                               

Szakíts helyettem – 1991. Rendező: Hajdufy Miklós 

Hoppá - 1992. Rendező: Maár Gyula

Nem válok el – 1992. Rendező: Hajdufy Miklós                                                 

Édes Emma, drága Böbe - 1992. Rendező: Szabó István                                          

A három nővér - 1992. Rendező: Lukáts Andor                                                         

Vigyázók – 1993. Rendező: Sára Sándor                                                                 

Sose halunk meg – 1993. Rendező: Koltai Róbert                                                       

Priváthorvát és Wolframbarát – 1993. Rendező: Gödrös Frigyes; D. Horváth Putyi                             

Esti Kornél csodálatos utazása - 1994. Rendező: Pacskovszky József     

A harmadik testőr – 1995. Rendező: Mihályfi Imre

Haggyállógva Vászka – 1996. Rendező: Gothár Péter

Szappanbuborék - 1996. Rendező: Szántó Erika

Hosszú alkony – 1997. Rendező: Janisch Attila

Házikoszt - 1997. Rendező: Sipos András

Halál a hálaadás napján – 1998. Rendező: Dömölky János

Presszó - l998. Rendező: Sas Tamás

Három szerelem – 1998. Rendező: Pacskovszky József

Kalózok - 1999. Rendező: Sas Tamás

6:3, avagy játszd újra tutti – 1999. Rendező: Tímár Péter

A napfény íze - 1999. Rendező: Szabó István

Rosszfiúk - 2000. Rendező: Sas Tamás

Egérút - 2001. Rendező: Sára Júlia

Csocsó – 2001. Rendező: Koltai Róbert

Szerelemtől sújtva - 2002. Rendező: Sas Tamás

Tíz perc: Cselló – 2002. Rendező: Szabó István

Magyar Szépség – 2003. Rendező: Gothár Péter

Boldog születésnapot - 2003. Rendező: Fazekas Csaba

Taxidermia – 2006. Rendező: Pálffi György

„4x100” - 2006. Rendező: Dobray György

Overnight – 2007. Rendező: Török Ferenc

Született lúzer – 2007. Rendező: Szirmai Márton, Tóth Barnabás, Bartos Péter, Vécsei Márton, Fischer Gábor, Pálfi György, Erdélyi Dániel
Fenn a hegyen - 2007. Rendező: Seres Tamás

Majdnem szűz – 2008. Rendező: Bacsó Péter

Tv-játék rendezések

Az erősebb – 1989.
Mauzóleum – 2000.

